Keywords

Summary



Keywords

Aproximácia právnych predpisov – Klasifikácia, balenie a označovanie nebezpečných látok – Smernica 67/548 – Prispôsobenie technickému pokroku – Klasifikácia niektorých látok na báze niklu ako nebezpečných látok

(Článok 253 ES; nariadenia Európskeho parlamentu a Rady č. 1907/2006 a 1272/2008; nariadenie Komisie č. 790/2009; smernica Rady 67/548; smernice Komisie 2008/58 a 2009/2)

Summary

V komplexnom technickom a právnom rámci, ktorý sa z hľadiska svojej podstaty stále vyvíja, ponecháva smernica 67/548 o aproximácii zákonov, iných právnych predpisov a správnych opatrení týkajúcich sa klasifikácie, balenia a označovania nebezpečných látok Komisii, pokiaľ ide o vecnú stránku, širokú mieru voľnej úvahy týkajúcu sa dosahu opatrení prijímaných na prispôsobenie príloh tejto smernice technickému pokroku. Keďže však orgány Únie majú širokú voľnú úvahu, najmä pokiaľ ide o posúdenie veľmi komplexných skutkových okolností vedeckej a technickej povahy na účely určenia povahy a rozsahu opatrení, ktoré prijímajú, preskúmanie súdom Únie sa musí obmedziť na to, či pri výkone takejto právomoci nedošlo k zjavnému porušeniu alebo zneužitiu právomoci alebo či tieto orgány zjavne neprekročili hranice svojej voľnej úvahy. V takom kontexte súd Únie nemôže nahradiť svojím posúdením skutkových okolností vedeckej a technickej povahy posúdenie inštitúcií, ktorým Zmluva o ES zverila výlučne túto úlohu.

Vzhľadom na rozsah tejto kontroly a vzhľadom na návrhy formulované na záver dlhého procesu konzultácií v období rokov 2000 až 2008, na mnohé expertízy a štúdie uskutočnené s cieľom dospieť k posledným prispôsobeniam smernice 67/548 pri prijímaní smerníc 2008/58 a 2009/2, ktorými sa po tridsiaty a tridsiaty prvý raz prispôsobuje technickému pokroku smernica Rady 67/548, Komisia zjavne neprekročila hranice svojej voľnej úvahy, keď pri prijímaní rozhodnutí klasifikujúcich niektoré látky na báze niklu ako vysoko nebezpečné látky vychádzala z odborných posudkov, ktoré boli založené najmä na metóde krížového porovnávania, na účely vyhodnotenia vnútorných vlastností predmetných látok na báze niklu. Takisto sa nezdá, že by Komisia zjavne prekročila hranice svojej voľnej úvahy, keď sa za týchto okolností domnievala, že za súčasného stavu vedeckých poznatkov došlo k dostačujúcemu technickému pokroku na to, aby odôvodnil prispôsobenie smernice 67/548. Vzhľadom na to článok 28 smernice 67/548 mohol platne predstavovať právny základ na prijatie uvedených smerníc 2008/58 a 2009/2.

Platnosť klasifikácie uvedených látok na základe hodnotenia nebezpečenstiev spojených s ich vnútornými vlastnosťami nespochybňuje ani okolnosť, že s určitými nikel‑karbonátmi sa manipulovalo alebo boli používané len v laboratórnych podmienkach. V tejto súvislosti, hoci ani smernica 67/548, ani nariadenie č. 1272/2008 o klasifikácii, označovaní a balení látok a zmesí či nariadenie REACH neposkytujú definíciu „bežného zaobchádzania a používania“, tento pojem zahŕňa akékoľvek zaobchádzanie a používanie, ktoré možno uskutočniť za bežných podmienok, čo zahŕňa najmä nevyhnutnosť zohľadniť reálne a predvídateľné nehody.

Okrem toho smernica 2008/58 nie je nedostatočne odôvodnená v rozpore s článkom 253 ES vzhľadom na to, že jednak ide o všeobecne záväzný právny akt, ktorý je súčasťou komplexného technického a právneho rámca, ktorý sťažuje podrobné a jednotlivé odôvodnenie uskutočnených klasifikácií, v dôsledku čoho je odôvodnenie vzhľadom na povahu aktu dostatočné, a jednak zástupcovia dotknutého priemyselného odvetvia sa podieľali na postupe vytvárania uvedenej smernice a vedecké odôvodnenie a údaje, ktoré odôvodňovali sporné klasifikácie, sa nachádzali vo viacerých dokumentoch a zápisniciach zo stretnutí odborníkov, ktoré boli zverejnené ešte pred prijatím uvedenej smernice.

Pokiaľ ide o prijatie sporných klasifikácií v tabuľke 3.1 prílohy VI časti 3 nariadenia č. 1271/2008, Komisia sa nedopustila chyby, keď použila konverznú tabuľku uvedenú v prílohe VII tohto nariadenia namiesto zohľadnenia kritérií podľa prílohy I uvedeného nariadenia. Opakovanie tohto hodnotiaceho postupu totiž nebolo nevyhnutné vzhľadom na skutočnosť, že nariadenie č. 790/2009, ktorým sa na účely prispôsobenia technickému a vedeckému pokroku mení a dopĺňa nariadenie č. 1272/2008, len začleňuje do nariadenia č. 1272/2008 tie isté klasifikácie, ako sú klasifikácie, ktoré boli predmetom komplexného postupu hodnotenia v rámci smernice 67/548.

V dôsledku toho neexistuje nijaká skutočnosť, ktorá by mohla mať vplyv na platnosť jednak smerníc 2008/58 a 2009/2, jednak nariadenia č. 790/2009 v rozsahu, v akom tieto smernice a nariadenie klasifikovali látky, akými sú určité nikel‑karbonáty, nikel‑hydroxidy a iné látky na báze niklu, ako pre človeka karcinogénne látky kategórie 1, mutagénne látky kategórie 3 a toxické látky pre reprodukciu kategórie 2.

(pozri body 59, 60, 77, 79, 82, 83, 92 – 95, 102 – 105, 115, 117, 120 a výrok)